奉酬韋祭酒自湯還都經龍門北溪莊見貽之作
作者：張說
朝代：唐

paragraphs: 聞君湯井至，瀟灑憇郊林。
拂曙攜清賞，披雲覯綠岑。
歡言遊覽意，款曲望歸心。
是日期佳客，同山忽異尋。
桃花迂路轉，楊柳間門深。
泛舟伊水漲，繫馬香樹陰。
繁弦弄水族，嬌吹狎沙禽。
春滿汀色媚，景斜嵐氣侵。
懷仁殊未遠，重德匪專臨。
來藻敷幽思，連詞報所欽。